Komisjoni arvamus

ettepaneku kohta võtta vastu Euroopa Parlamendi ja nõukogu määrus, mis käsitleb liidu ja selle teenistujate vaheliste vaidluste esimeses kohtuastmes lahendamise pädevuse üleandmist Euroopa Liidu Üldkohtule

***

Võttes arvesse Euroopa Liidu toimimise lepingut, eriti selle artikli 257 esimest lõiku ning artikli 281 teist lõiku,

(1)Euroopa Liidu Kohus tegi 17. novembri 2015. aasta taotluses seadusandjale ettepaneku võtta vastu määrus, millega saadetakse laiali Avaliku Teenistuse Kohus ja antakse Euroopa Liidu Üldkohtule üle pädevus lahendada liidu avaliku teenistuse kohtuvaidlusi.

(2)See ettepanek on vajalik osa liidu seadusandja poolt hiljuti algatatud Üldkohtu reformist, mille eesmärk on lahendada olukord, kus selle kohtu menetluses olevate kohtuvaidluste arv on suurenenud. Nimelt otsustasid Euroopa Parlament ja nõukogu, võttes vastu 16. detsembri 2015. aasta määruse (EL, Euratom) 2015/2422, suurendada järk-järgult Üldkohtu kohtunike arvu nii, et 2019. aastal on Üldkohtus iga liikmesriigi kohta kaks kohtunikku, arvates muu hulgas 1. septembrist 2016 selle kohtu koosseisu seitse Avaliku Teenistuse Kohtu kohtunikku.

(3)Komisjon toetas täielikult Euroopa Kohtu esialgset taotlust suurendada Üldkohtu kohtunike arvu. Komisjon esitas selle seisukoha toetuseks antud üksikasjalikud põhjendused oma 30. septembri 2011. aasta arvamuses (COM(2011)596). Samuti toetas komisjon seadusandja poolt lõpuks pakutud lahendust suurendada Üldkohtu kohtunike arv järk-järgult kahekordseks, muu hulgas Avaliku Teenistuse Kohtu kohtunike ametikohtade ülevõtmise teel.

(4)Niisiis toetab komisjon täielikult käesolevat ettepanekut sedavõrd, kui see võimaldab reformi teist etappi ellu viia ja kajastab seega täielikult seadusandja poolt juba tehtud valikuid.

(5)Sellele lisaks esitab komisjon kaks täiendavat märkust.

(6)Esimene märkus puudutab Üldkohtule üleantavate vaidluste edasist menetlemist.





(7)Lisaks põhiideele, mille kohaselt saadetakse Avaliku Teenistuse Kohus 1. septembrist 2016 laiali ja kõik selle kohtu menetluses olevad kohtuasjad antakse osutatud kuupäeval üle Üldkohtule, on ettepanekus ajutised sätted, mis käsitlevad nende kohtuasjade üleandmise korda. Ettepaneku kohaselt antakse 31. augustil 2016 pooleliolevad kohtuasjad üle selles seisus, milles nad nimetatud kuupäeval on.

(8)Euroopa Kohtu ettepanekust ja sellele lisatud põhjendustest nähtub, et selliselt üleantud kohtuasjade suhtes kuulub nende üleandmise kuupäevast alates kohaldamisele Üldkohtu kodukord, mida vahepeal muudetakse.

(9)Selles küsimuses on komisjon seisukohal, et õiguskindluse huvides peaks kõnesolevas määruses olema sõnaselge säte, mis kinnitab, et neile kohtuasjadele kohaldatakse Üldkohtu kodukorda. Mis puutub Üldkohtu kodukorda tehtavatesse muudatustesse, mis on vajalikud, et võtta arvesse avaliku teenistuse kohtuvaidluste üleandmist, soovib komisjon juba praegu rõhutada, kui oluline on see, et Üldkohus sätestaks oma kodukorras avaliku teenistuse kohtuvaidlusi käsitlevad erisätted, mis on praegu kehtestatud Avaliku Teenistuse Kohtu kodukirjas, eeskätt selle artiklites 108 ja 109.

(10)Komisjoni teine märkus puudutab Üldkohtu sisest töökorraldust pärast seda, kui kohtunike arv on suurenenud. Nimelt peaks Üldkohtul 1. septembrist 2016 olema 47 liiget. On selge, et Üldkohtu töökorraldus selles uues olukorras põhjalikult muutub. Esiteks on Üldkohtul kohtunike arvu suurenemisega seoses võimalik anda rohkem kohtuasju, sõltuvalt nende olulisusest, arutada suuremale kohtunike koosseisule (viiest kohtunikust koosnev koda või suurkoda). See tagaks, et suurenenud koosseisuga Üldkohtu praktika on ühtne ja kvaliteetne ning võimaldaks ära hoida Euroopa Kohtule esitatavate apellatsioonkaebuste arvu suurenemist. Teiseks võiks uues olukorras kaaluda võimalust kohandada kohtuasjade jagamise reegleid ja praktikat nii, et sellega luuakse teematilist sünergiat – võttes eeskätt arvesse kohtuasjade sisulist seotust – ja säilitatakse samas nende reeglite ja praktika vajalik paindlikkus tulevase kohtupraktika arengut silmas pidades.

(11)Veel soovitab komisjon seadusandjal võtta Euroopa Kohtu ettepanek vastu nii kiiresti kui võimalik. Komisjon meenutab lisaks eespool nimetatud tähtpäevale 1. september 2016, et pärast õigusakti vastuvõtmist tuleb veel kohandada Üldkohtu kodukorda, uute kohtunike ametissenimetamise korda ja Üldkohtu sisest töökorraldust. Alles siis on Üldkohtul olemas kõik vajalik selleks, et hakata kuhjunud kohtuasju otsustavalt lahendama.

* * *